Бенур Шьынқәба аиубилеитә усмҩаҧгатәқәа реиҿкааҩцәа ҭабуп ҳәа реиҳәеит
Аҟәа. Лаҵарамза 15. Аҧсныпресс. Дырмит Басариа. Бенур Шьынқәба Аҧсны Жәлар рпоет Баграт Шьынқәба диижьҭеи 100- шықәса аҵра иазку аиубилеитә усмҩаҧгатәқәа реиҿкааҩцәеи урҭ ирылахәызи зегьы ҭабуп ҳәа реиҳәеит.
“Аҳәынҭқарра Ахада Рауль Ҳаџьымба, аҵареи аҭҵаареи акультуреи рзы Аҳәынҭқарра Ахада иабжьгаҩ Занҭариа Владимир Канстантин-иҧа, атәыла аҧыза-министр Беслан Барцыц, иара убас, акультуреи аҭоурыхтә-культуратә ҭынхақәа рыхьчареи аҵареи аҭҵаареи Рминистррақәа рхаҭарнакцәеи, Мушьни Лашәриа дызхагылоу Аҧсны ашәҟәыҩҩцәа Рассоциациа, Аҧсны ашәҟәыҩҩцәа Реидгыла, хаҭала Вахтанг Абхазоу, уҳәа Баграт Шьынқәба диижьҭеи 100-шықәса аҵра азгәаҭара иазкны аусмҩаҧгатәқәа еиҿызкааз зегьы идуӡӡаны иҭабуп ҳәа шәасҳәарц сҭахуп. Арҭ аиубилеитә усмҩаҧгатәқәа ирылахәыз: ашколхәыҷқәа, астудентцәа, ауаажәларратәи аҿиаратәи аузуҩцәа, амассатә информациа ахархәагақәа рхаҭарнакцәа, уҳәа зегьы гәык-ҧсыкала иҭабуп ҳәа шәасҳәарц сҭахыуп. Сара даара агәахәара сызцәырҵуеит Баграт Уасил-иҧа Шьынқәба иҩымҭақәа хашҭра ахрықәым, урҭ Аҧсны аҵаралашара амаҵ аура аҿы ихархәага дуны иахьыҟоу”, - ҳәа иааҧхьара аҿы иҳәеит Баграт Шьынқәба иҧа Бенур Шьынқәба.